Жадынама
Қорғаныс ғимаратындағы мінез-құлық ережелері

«Әуе дабылы» сигналы жарияланған кезде бекітілген қорғаныс ғимаратына ұйымшылдықпен және жылдам жету қажет.  
Өзіңізбен бірге не алу қажет?
Жеке қорғану құралдары: (газтұмылдырық, шаңнан қорғайтын мата маскасы, мақта-дәке таңғышы, респиратор);
Жеке құжаттар: (жеке куәлік, әскери билет, неке туралы куәлік, балалардың туу туралы куәліктері, білім туралы құжаттар, зейнеткерлік куәлік, жүргізуші куәлігі, ақша және аса бағалы заттар);
Қажетті дәрілік препараттар: медициналық көрсетілімдерге сәйкес қажетті дәрі-дәрмектер.
- 1–2 күнге жететін азық-түлік пен ауызсу. Тоңазытқышсыз ұзақ сақталатын азық-түлік түрлерін алған жөн. Өткір иісі жоқ және мүмкіндігінше қорғаныш қаптамасына салынған (пергамент қағазына, целлофанға оралған немесе әртүрлі консервіленген) өнімдерге артықшылық беріледі.
- ересек адамға ұсынылатын азық-түлік жиынтығы: қағаз немесе целлофан қаптамасындағы кепкен нан, печенье, галеттер, жеуге дайын ет немесе балық консервілері, кәмпиттер, шақпақ қант.
- балаларға арналған азық-түлік: баланың жасын және денсаулық жағдайын ескере отырып, қоюландырылған сүт, жемістер, жеміс сусындары және басқа да қажетті тағамдарды алған жөн.
- суды флягаға, термосқа немесе пластикалық бөтелкеге құйып алу қажет.
Қорғаныс ғимаратында паналаушылар:
· ішкі тәртіп ережелерін сақтауға;
· науқастарға, мүгедектігі бар адамдарға және ата-анасының қарауынсыз қалған балаларға көмек көрсетуге;
· қорғаныс ғимаратына қызмет көрсететін персоналдың барлық нұсқаулары мен өкімдерін орындауға;
· сабыр сақтауға, дүрбелең мен қоғамдық тәртіпті бұзу әрекеттерінің алдын алуға, жарық өшкен жағдайда өз орындарында қалуға;
· үй-жайларда тазалық пен тәртіпті сақтауға;
· жеке қорғану құралдарын пайдалануға дайын күйде ұстауға;
· тамақтанудың белгіленген тәртібін сақтауға (желдету жүйесі өшірілген жағдайда тәулігіне 2–3 рет тамақтану);
· қол жетекті желдеткіштің көмегімен қорғаныс ғимаратына ауа беру жұмыстарын орындауға;
· қауіпсіздік ережелерін сақтауға, атап айтқанда: сүзгі-желдету бөлмесіне кірмеуге, электр жабдықтары мен электр ажыратқыштарына, сығылған ауа баллондарына, сумен жабдықтау, кәріз және жылумен жабдықтау жүйелерінің тиек арматурасына, есік бекітпелеріне және басқа да жабдықтарға қол тигізбеуге міндетті.
Қорғаныс ғимаратында паналаушыларға мыналарға тыйым салынады:
- темекі шегуге және алкогольдік ішімдіктерді ішуге;
- үй жануарларын алып келуге;
- оңай тұтанатын немесе өткір иісі бар заттарды, жарылғыш заттарды, сондай-ақ көлемді заттарды алып келуге;
- шу шығаруға, қатты сөйлесуге, қажетсіз жүруге, есіктерді ашуға және қорғаныс ғимаратынан шығуға;
- ашық жалынмен жұмыс істейтін жарықтандыру құралдарын пайдалануға;
- радиоқабылдағыштарды, магнитофондарды және басқа да радиоаппаратураларды қосуға.
Қорғаныс ғимаратынан шығару «Әуе дабылының тоқтатылуы» сигналы берілгеннен кейін қорғаныс ғимаратының жауапты басшысының нұсқауы бойынша немесе адамдардың өміріне қауіп төндіретін ғимараттың апаттық жағдайы туындаған кезде жүзеге асырылады.
